google/wiki40b huggingface dataset:
Μύθος των πέντε ηλίων

Ο Ήλιος του Ιαγουάρου

Ο πρώτος κόσμος ονομάστηκε ο Ήλιος του Ιαγουάρου κι όταν ο κόσμος καταστράφηκε οι άνθρωποι που υπήρχαν τότε καταβροχθίστηκαν από τους ιαγουάρους, τους οποίους οι Αζτέκοι θεωρούσαν προσωποποίηση του θεού Τεζκατλιπόκα..

Ο Ήλιος του Ανέμου

Ο δεύτερος κόσμος ονομάστηκε ο Ήλιος του Ανέμου κι όταν καταστράφηκε κι αυτός ο κόσμος από τεράστιους τυφώνες, όλοι οι άνθρωποι μεταμορφώθηκαν σε πιθήκους. Η καταστροφή αυτή προκλήθηκε από το θεό Κετζαλκόατλ υπό τη μορφή του άρχοντα των ανέμων Εέκατλ (ισπ. Ehécatl).

Ο Ήλιος της Καταιγίδας

Ο τρίτος κόσμος ονομάστηκε ο Ήλιος της Καταιγίδας. Καταστράφηκε όμως από μια πύρινη βροχή και τα μόνα πλάσματα που σώθηκαν ήταν τα πουλιά, γιατί μόνο εκείνα μπορούσαν να πετάξουν και να βρουν καταφύγιο. Την περίοδο αυτή τον κόσμο εξουσίαζε ο Τλάλοκ, ως θεός της βροχής και των αστραπών.

Ο Ήλιος του Νερού

Ο τέταρτος κόσμος ονομάστηκε ο Ήλιος του Νερού και καταστράφηκε από ένα μεγάλο κατακλυσμό που κράτησε 52 χρόνια. Σώθηκαν μόνο ένας άνδρας και μια γυναίκα, οι οποίοι βρήκαν καταφύγιο σε μια γιγάντια κουφάλα ενός δέντρου. Δεν υπάκουσαν όμως στις εντολές του θεού Τεζκατλιπόκα κι εκείνος τους τιμώρησε, μεταμορφώνοντάς τους σε σκυλιά.

Ο Πέμπτος Ήλιος

O Κετζαλκόατλ δημιούργησε τον πέμπτο κόσμο με τη βοήθεια του δίδυμου αδερφού του, Σόλοτλ. ο Κετζαλκόατλ κατάφερε να μαζέψει από τον Κάτω Κόσμο τα οστά των ανθρώπων των προηγούμενων εποχών και να τους δώσει ζωή χύνοντας πάνω τους το ίδιο του το αίμα.
Ο τωρινός κόσμος αποτελεί τον πέμπτο ήλιο, που ονομάστηκε ο Ήλιος της Κίνησης, κι οι Αζτέκοι πίστευαν ότι θα καταστρεφόταν κάποια μέρα από μια σειρά από σεισμούς και κατακλυσμούς.

Σημασία του μύθου

Οι λαοί που δημιούργησαν το μύθο αυτό πίστευαν ότι ο κόσμος ήταν ασταθής και βρισκόταν συνεχώς υπό την απειλή του θανάτου και της καταστροφής, ενώ άλλες φορές τονίζεται η αναγκαιότητα της θυσίας των θεών. Χάρη στον Κετζαλκόατλ, τα οστά των νεκρών στη Μικτλάν, τη Χώρα των Νεκρών, έδωσαν ζωή στους ανθρώπους της πέμπτης εποχής. Με τον ίδιο τρόπο δημιουργήθηκαν ο ήλιος και το φεγγάρι.
Ο πρωταρχικός μύθος για τον ήλιο και τη σελήνη θέλει τους θεούς μαζεμένους μες στο σκοτάδι της Τεοτιουακάν, γύρω από μια τεράστια φωτιά. Δυο από αυτούς, ο ματαιόδοξος Τεκουσιζτέκατλ (Tecuciztécatl) κι ο μικρότερος και γεμάτος πληγές Ναναουάτζιν (ισπ. Nanahuatzin) ρίχτηκαν μες στις φλόγες κι έτσι ο πρώτος έγινε το φεγγάρι κι ο δεύτερος ο ήλιος. Έπειτα, ο ήλιος αρνήθηκε να βαδίσει την πορεία του κι έτσι οι υπόλοιποι θεοί πρόσφεραν το ίδιο τους το αίμα για να τον κατευνάσουν. Πολύ αργότερα, στο μύθο αυτό οι λαοί άλλαξαν τους πρωταγωνιστές: τη θέση του Ναναουάτζιν ήρθε να πάρει ο θεός των Αζτέκων Ουιτζιλοπότστλι, θεός του ήλιου και του πολέμου, ενώ η αδερφή του, Κογιολξάουκι, πήρε τη θέση της Σελήνης.
Λαγιού, Δομινίκα

Γεωγραφία

Η Λαγιού βρίσκεται δυτικά της Δομινίκας και νοτιοδυτικά του Αγίου Ιωσήφ. Βρίσκεται νοτιοδυτικά του Αγίου Ιωσήφ και βόρεια του Ποταμού Λαγιού, από τον οποίο πήρε το όνομά της. Βρίσκεται στις εκβολές του στην Καραϊβική Θάλασσα. Απλώνεται στην Οδό Λαγιού.
Ιππόδρομος του Φλαμινίου

Ιστορία

Κατά τα πρώτα χρόνια της ύπαρξής του, το «Φλαμινιανό ιπποδρόμιο» ήταν μια κυκλική διαδρομή, μήκους περίπου 500 μέτρων. Δεν υπήρχαν σταθερά μόνιμα καθίσματα για τους θεατές, ούτε κτίσματα γύρω από την περίμετρο του αγωνιστικού χώρου. Με το πέρασμα των χρόνων την ευρεία αυτή περιοχή καταπάτησαν μνημεία και κάθε λογής κτίρια. Κατά τους πρώτους αυτοκρατορικούς χρόνους έχασε την υπόστασή του σαν ιπποδρόμιο και έγινε πλατεία, κατόπιν αγορά.  Κατά τη διάρκεια του 2ου αιώνα, μια σειρά κτιρίων, περιστυλίων και ναών κτίστηκαν γύρω του. Έπεσε σε παρακμή και εγκαταλείφθηκε οριστικά κατά τον 4ο αιώνα. Σήμερα δεν απομένουν παρά ίχνη του.

Χρήση

Το εν λόγω ιπποδρόμιο ήταν κατά πολύ μικρότερο του Circus Maximus, το οποίο δεν χρησιμοποιούταν μονάχα για ψυχαγωγικούς σκοπούς· συχνά οργανώνονταν εκεί λαϊκές συνελεύσεις, αλλά κατά καιρούς χρησιμοποιήθηκε και ως αγορά. Το 2 π.Χ. οι Ρωμαίοι το γέμισαν με νερό, δημιουργώντας τεχνητή λίμνη. Εκεί έσφαξαν 36 κροκοδείλους για να γιορτάσουν την αφιέρωση του Ναού του Εκδικητή Άρη. Το έτος 9, ο Αύγουστος εκφώνησε εκεί τον επικήδειο του προγονού του, Δρούσου.
Ακόμη παραμένει άγνωστο το κατά πόσο το Κίρκους Φλαμίνιους χρησιμοποιήθηκε για αρματοδρομίες. Ο Στράβων δεν αναφέρει κάτι σχετικό. Ο Βαλέριος Μάξιμος υποστηρίζει πως οι Αγώνες των Πληβείων (Ludi Plebeii) διεξάγονταν εκεί, ωστόσο άλλες πηγές το απορρίπτουν. Οι Λίβιος, Βάρρος και Αντωνίνος Πίος, ωστόσο, παρέχουν κάποιες μαρτυρίες σχετικά με το είδος των αγώνων που διεξάγονταν εκεί, πιθανώς οι Ludi Taurii, οι οποίοι διεξάγονταν για να τιμήσουν τους θεούς του Κάτω Κόσμου. Αυτοί οι μυστηριώδεις αγώνες διεξάγονταν μόνο στο Κίρκους Φλαμίνιους, οπότε υποθέτουμε πως είχαν συμβολική σχέση με το χώρο. Επίσης γνωρίζουμε πως διεξάγονταν αγώνες με άλογα (χωρίς άρματα), όπου ένας αναβάτης και το άλογό του κάλπαζαν γύρω από σημάδια.

Περίχωρα

Στην ευρύτερη περιοχή του Κίρκους υπήρχαν πολλά σημαντικά οικοδομήματα. Ο Ναός της Πιέτας ήταν κατασκευασμένος στην άκρη του Forum Holitorium στα νοτιοανατολικά. Ο Ναός του Άρη χτίστηκε στα βορειοδυτικά, το Θέατρο του Μάρκελλου στα δυτικά. Γύρω στο 220 π.Χ. υπήρχαν πιθανώς έξι ναοί, ανάμεσα στους οποίους ένας αφιερωμένος στον Απόλλωνα, που έστεκαν στα Φλαμίνια Πεδία. Το έτος 15, ανεγέρθηκαν αγάλματα του θεοποιημένου Αυγούστου. Επίσης εκεί βρισκόταν και η Στοά της Οκταβίας, η μοναδική που επιβιώνει μέχρι σήμερα. Περιλάμβανε ναούς αφιερωμένους στο Δια και την Ήρα, διακοσμημένους με μπρούτζινα αγάλματα. Την είσοδο στην πλατεία σηματοδοτούσε μια από τις τρεις μαρμάρινες αψίδες που ανεγέρθηκαν για να τιμήσουν το Γερμανικό, σκαλισμένες με αναφορές στα στρατιωτικά του κατορθώματα.
Μπενγκάλι (λαός)

Γλώσσα

Η Βεγγαλική ή Μπάνγκλα είναι η μητρική γλώσσα στην περιοχή της Βεγγάλης, η οποία περιλαμβάνει το σημερινό Μπαγκλαντές και τις ινδικές πολιτείες της Δυτικής Βεγγάλης, της Τρίπουρα και του νότιου Ασσάμ. Γράφεται με το βεγγαλικό αλφάβητο. Με περίπου 250 εκατομμύρια μητρικούς και περίπου 300 εκατομμύρια συνολικά ομιλητές παγκοσμίως, τα Βεγγαλικά είναι μία από τις πιο ομιλούμενες γλώσσες και κατατάσσεται στην έβδομη θέση παγκοσμίως. Ο Εθνικός Ύμνος του Μπαγκλαντές, ο Εθνικός Ύμνος της Ινδίας, ο Εθνικός Ύμνος της Σρι Λάνκα και το εθνικό τραγούδι της Ινδίας γράφτηκαν για πρώτη φορά στη βεγγαλική γλώσσα.
Μαζί με άλλες ανατολικές Ινδοάριες γλώσσες, η βεγγαλική εξελίχθηκε γύρω στο 1000-1200 μ.Χ. από τις ανατολικές Μεσοϊνδοάριες διαλέκτους όπως οι Μαγκαντικές Πρακρίτ και Πάλι, οι οποίες αναπτύχθηκαν από μια διάλεκτο ή μια ομάδα διαλέκτων που συγγένευαν, αλλά όχι ταυτόσημες, την Βεδική και τη Κλασική Σανσκριτική.
Φρειδερίκος Θ΄ της Δανίας

Βασιλεία

Από το 1942 έως το 1943, ο Φρειδερίκος άσκησε τα καθήκοντα του αντιβασιλέα για λογαριασμό του πατέρα του, ο οποίος μετά από την πτώση από το άλογό του τον Οκτώβριο του 1942 αντιμετώπιζε σημαντικά προβλήματα υγείας.
Στις 20 Απριλίου 1947, ο Χριστιανός Ι΄ απεβίωσε και ο Φρειδερίκος τον διαδέχτηκε στο θρόνο. Ανακηρύχθηκε Βασιλιάς από το μπαλκόνι του Παλατιού Κρίστιανσμποργκ από τον Πρωθυπουργό Κνουτ Κρίστενσεν.
Η βασιλεία του Φρειδερίκου Θ΄ είδε είδε μεγάλες αλλαγές να σημειώνονται στη χώρα. Κατά τη διάρκεια αυτών των ετών, η δανική κοινωνία τίναξε τους περιορισμούς της ως αγροτική κοινωνία, ανέπτυξε ένα κράτος πρόνοιας, και, ως συνέπεια της ραγδαίας οικονομικής ανάπτυξης της δεκαετίας του 1960, οι γυναίκες εισήλθαν στην αγορά εργασίας. Με άλλα λόγια, η Δανία έγινε μια σύγχρονη χώρα, πράγμα που σήμαινε νέες απαιτήσεις για τη μοναρχία.
Το 1948, ένα έτος μετά την άνοδο του Φρειδερίκου στο θρόνο, τα Νησιά Φερόε απέκτησαν τοπική αυτοδιοίκηση και έγιναν μια αυτόνομη χώρα μέσα στο Δανικό Βασίλειο.

Αλλαγές στο Νόμο Διαδοχής

Λόγω του ότι ο Βασιλιάς Φρειδερίκος Θ΄ και η Βασίλισσα Ίνγκριντ δεν απέκτησαν γιους, αναμενόταν ότι ο μικρότερος αδελφός του Βασιλιά, Πρίγκιπας Κνούτος, θα κληρονομούσε το θρόνο, σύμφωνα με τον ισχύον νόμο περί διαδοχής (Βασιλικό Διάταγμα του 1853).
Ωστόσο, το 1953, ψηφίστηκε ένας νέος νόμος, αλλάζοντας τη μέθοδο της διαδοχής, επιτρέποντας στις κόρες των μοναρχών να τους διαδεχτούν όταν δεν υπάρχουν γιοι. Αυτό σήμαινε ότι οι κόρες του θα μπορούσαν να τον διαδεχτούν αν δεν αποκτούσε κάποιο γιο. Κατά συνέπεια, η μεγαλύτερη κόρη του, Πριγκίπισσα Μαργαρίτα, έγινε διάδοχος του θρόνου. Με το διάταγμα, της 27ης Μαρτίου 1953, το δικαίωμα διαδοχής στο θρόνο περιορίστηκε μόνο για τους απογόνους του βασιλιά Χριστιανού Ι΄.
Ταρν (ποταμός)

Ετυμολογία

Το όνομα του ποταμού προέρχεται από τη λατινική Tarnis ή Tanara, από τη λιγουριανή ρίζα tan (απόκρημνος βράχος) + ar (ποτάμι).

Τουριστικές δραστηριότητες

Τα φαράγγια που έχουν δημιουργηθεί πριν από το Μιγιό προσελκύουν πολλούς τουρίστες.

Οι τουριστικές δραστηριότητες ποικίλλουν στα φαράγγια και στους δύο παραποτάμους του, Ζοντ και Ντουρμπί, όπως κωπηλασία με κανό, ράφτινγκ, Bungee jumping, κολύμβηση, εκδρομές με βάρκα κάτω από την οδογέφυρα του Μιγιό, καγιάκ.
Λαλάντ 21185

Ιστορικό ανακάλυψης

Οι ουράνιες συντεταγμένες του Λαλάντ 21185 αναφέρθηκαν για πρώτη φορά από τον Γάλλο αστρονόμο Ζερόμ Λαλάντ (από εκεί προέρχεται και το όνομα του αστέρα), το 1801 στον αστρονομικό κατάλογο Histoire Céleste Française. Το 1847 ο αστέρας συμπεριλήφθηκε στον κατάλογο του Άγγλου αστρονόμου Φράνσις Μπέιλι.
Σήμερα ο Λαλάντ 21185 είναι από τους λίγους αστέρες που σχετίζεται με τους αριθμούς των καταλόγων του ομώνυμου αστρονόμου.
Τον Μάιο του 1857 ο Φρίντριχ Βίλχελμ Αργκελάντερ ανακάλυψε τη ιδία κίνηση του αστέρα. Μερικές φορές μάλιστα ο αστέρας καλείται «δεύτερος αστέρας του Αργκελάντερ» (ο «πρώτος» αστέρας του Γερμανού αστρονόμου είναι ο Groombridge 1830 του οποίου η ιδία κίνηση ανακαλύφθηκε αργότερα από τον ίδιο.

Ιδιότητες

Ο Λαλάντ 21185 είναι ένα τυπικό αστέρι  κύριας ακολουθίας τύπου M (κόκκινος νάνος) με περίπου το 46% της μάζας του Ήλιου ενώ είναι πολύ πιο δροσερός από τον Ήλιο με θερμοκρασία 3,828 Κ. Έχει  απόλυτο μέγεθος  ίσο με 10,48, και εκπέμπει όλη του την ενέργεια στο υπέρυθρο. Ο Lalande 21185 έχει υψηλή ιδία κίνηση κινούμενος με περίπου 5 δευτερόλεπτα τόξου από ένα χρόνο σε μια τροχιά κάθετη προς το επίπεδο του γαλαξία μας. Το ποσοστό των χημικών στοιχείων του, εκτός από το υδρογόνο και το ήλιο, υπολογίζεται με βάση την αναλογία του σιδήρου με το υδρογόνο, σε σύγκριση με τον Ήλιο. Ο λογάριθμος του λόγου αυτού είναι -0.20, καταδεικνύοντας ότι το ποσοστό του σιδήρου είναι περίπου 10-0.20, ή το 63% του Ήλιου. Η βαρύτητα στην επιφάνεια του, για αυτό το σχετικά συμπαγές αστέρι, είναι περίπου 65 φορές μεγαλύτερη από τη βαρύτητα στην επιφάνεια της Γης (log g = 4.8 cgs), η δύο φορές περισσότερο από τη βαρύτητα του Ήλιου. Η ηλικία του Λαλάντ υπολογίζεται στα 5 με 10 δισεκατομμύρια χρόνια.

Εξωπλανήτες

Στο αστρικό σύστημα του Λαλάντ έχει εντοπιστεί πιθανός εξωπλανήτης με το φασματόμετρο υψηλής ανάλυσης HIRES που βρίσκεται στο τηλεσκόπιο Κεκ της Χαβάης. Η ανίχνευση έγινε με τη μέθοδο της ακτινικής ταχύτητας η οποία ανιχνεύει βαρυτικές ανωμαλίες που προκαλούνται από τους πλανήτες στα μητρικά άστρα. Το όνομα του δυνητικού εξωπλανήτη είναι Gliese 411-b.
Στρείδι

Στρείδι είναι η κοινή ονομασία μερικών εδώδιμων ειδών του γένους οστρέα (Ostrea) και γρυφαία. Ανήκουν στην οικογένεια οστρεΐδες και στην τάξη των δίθυρων ή  ελασματοβραγχίων.  Το γνωστότερο είδος (Ostrea edulis) είναι διαδεδομένο στις ακτές της Μεσογείου, του Ατλαντικού και της Σκανδιναβίας. Είναι ζώο ωοτόκο και οι προνύμφες του είναι εφοδιασμένες με βλεφαρίδες . Για τη θρεπτική του αξία καλλιεργείται σε ειδικά οστρεοτροφεία. Όπως και το μύδι, το στρείδι προσκολλάται σε βράχια αλλά και κάτω από τις επενδύσεις των πλοίων. Εξαιτίας του τελευταίου γεγονότος, προκαλούνται δηλητηριάσεις έπειτα από κατανάλωση στρειδιών, καθώς προσλαμβάνουν χαλκό από τα πλοία. Τα στρείδια μπορούν να ζήσουν και 20 χρόνια. Η ηλικία ακμαιότητάς τους κυμαίνεται από τον 4ο μέχρι τον 8ο χρόνο.

Περιγραφή

Το όστρακο του στρειδιού είναι στρογγυλό ή ωοειδές και η γκριζόλευκη επιφάνειά του είναι ανώμαλη με ομόκεντρες αύλακες. Η διάμετρός του φθάνει τα 10 εκατοστά. Το στρείδι έχει μεγάλη ευαισθησία στις αλλαγές στη θερμοκρασία και την αλμυρότητα του νερού. Ζει προσκολλημένο στα βράχια του βυθού.

Αναπαραγωγή

Είναι ερμαφρόδιτο ζώο. Κάθε στρείδι αλλάζει φύλο παράγοντας ωάρια και σπερματοζωάρια εντός της ίδιας περιόδου αναπαραγωγής. Γεννά εκατομμύρια αυγά, εκ των οποίων μεγάλος αριθμός γονιμοποιείται από το σπέρμα του αρσενικού μέσα στη μανδυακή κοιλότητα του θηλυκού. Από τα αυγά βγαίνουν τροχοφόρες προνύμφες, Το θηλυκό ανοίγει και κλείνει τις θυρίδες του και κάθε φορά απελευθερώνονται εκατομμύρια προνύμφες. Οι τελευταίες κολυμπούν για λίγες ημέρες και εν τέλει κολλούν στο βυθό. Τα άτομα αντίθετου φύλου διεγείρονται για αναπαραγωγή και από την παρουσία γεννητικών προϊόντων στο περιβάλλον, όπως π.χ. αβγά ή σπέρμα

Σημασία

Τα στρείδια είναι νόστιμος μεζές και θρεπτικά. Για το λόγο αυτό οι άνθρωποι από πολύ παλιά επεδίωξαν την τεχνητή εκτροφή τους. Τα μεγαλύτερα εκτροφεία στρειδιών βρίσκονται στις ακτές της Αγγλίας και της Γαλλίας στον Ατλαντικό, σε περιοχές όπου η στάθμη των παλιρροιών φτάνει σε μεγάλο ύψος.

Συγγενικά είδη

Με την ονομασία στρείδια καλούνται επίσης και μερικά μαργαριτοφόρα μαλάκια, που ανήκουν στο γένος μελεαγρίνη και στην οικογένεια αβικουλίδες, που ζουν κυρίως στον Ινδικό και στον Ειρηνικό Ωκεανό. Επίσης, συγγενικό με το γένος Όστρεο είναι και το γένος Γκριφαία (Gryphaea angulata), που είναι επίσης εδώδιμο. Το εν λόγω γένος λέγεται και πορτογαλικό στρείδι και παρουσιάζει μικρότερη ευαισθησία από το όστρεο το εδώδιμο στις αλλαγές αλμυρότητας και θερμοκρασίας.
Γκάνθορπς

Γεωγραφία

Η Γκάνθορπς βρίσκεται νότια της Αντίγκουα και Μπαρμπούντα και βόρεια-κεντρικά της Αντίγκουα. Βρίσκεται ανατολικά της πρωτεύουσας, Σαιντ Τζον στο Στάδιο Σερ Βίβιαν Ρίτσαρντς. Βρίσκεται λίγα χιλιόμετρα νότια του Φίτσιζ Κρηκ, βορειοανατολικά του Πόττερ'ς Βίλλατζ, νοτιοανατολικά της Κασσάντα Γκάρντενς και νοτιοδυτικά του Κόλπου του Φίτσιζ Κρηκ. βρίσκεται στην οδό Ολντ Πάρχαμ Ρόουντ.

Αθλητισμός

Το κοντινότερο στάδιο της Γκάνθορπς είναι το Στάδιο Σερ Βίβιαν Ρίτσαρντς (Sir Vivian Richards Stadium). Χτίστηκε για το Παγκόσμιο Κύπελλο Κρίκετ 2007. Ονομάστηκε έτσι από τον αρχηγό της ομάδας Κρίκετ Δυτικών Ινδιών, Βίβιαν Ρίτσαρντς. Βρίσκεται 10 με 20 λεπτά με αμάξι από την πρωτεύουσα, Σαιντ Τζον. Το κτίσιμό του κόστισε 60 Αμερικανικά δολάρια. Ο πρώτος αγώνας έγινε στις 30 Μαΐου 2008 και έπαιξαν οι Δυτικές Ινδίες εναντίον της Αυστραλίας. Ο τελευταίος αγώνας έγινε στις 13 Φεβρουαρίου 2009 και έπαιξαν οι Δυτικές Ινδίες εναντίον της Αγγλίας.
Ανρί ντε Τουλούζ-Λωτρέκ

Βιογραφία

Γεννήθηκε στο Αλμπί, πόλη της νότιας Γαλλίας και ήταν γιος του Κόμη Αλφόνσου και της Κόμισσας Αντέλ ντε Τουλούζ-Λωτρέκ (Adèle de Toulouse-Lautrec), γόνος ιστορικής και αριστοκρατικής οικογένειας, η οποία ωστόσο την περίοδο της γέννησης του, είχε ήδη χάσει μέρος του παλαιότερου κύρους της. Οι γονείς ήταν πρώτα ξαδέρφια, πρακτική που ήταν ευρύτερα διαδεδομένη εκείνη την εποχή προκειμένου να διατηρηθεί η περιουσία της οικογένειας μεταξύ των μελών της. Το γεγονός αυτό ωστόσο οδηγούσε σε γενετικές ανωμαλίες, όπως και στην περίπτωση του Λωτρέκ, του οποίου τα πόδια σταμάτησαν να αναπτύσσονται φυσιολογικά, μετά από ρήξεις που υπέστη στο αριστερό και δεξί του πόδι, σε ηλικία 12 και 14 ετών αντίστοιχα. Το ύψος του Λωτρέκ έφθανε μόλις το 1,5 μέτρο ενώ σε αντίθεση με τα πόδια του, το υπόλοιπο σώμα του είχε φυσιολογική ανάπτυξη. 
Εξαιτίας αυτής της ανωμαλίας στη σωματική του διάπλαση, αδυνατούσε να ακολουθήσει μία συμβατική κοινωνική ζωή, γεγονός που πιθανά λειτούργησε καταλυτικά στο να αφοσιωθεί στη ζωγραφική. Αποτέλεσε σημαντικό καλλιτέχνη του μετα-ιμπρεσιονισμού ενώ θεωρείται από πολλούς και ο επίσημος εικονογράφος της νυχτερινής ζωής εκείνης της εποχής – της λεγόμενης Μπελ Επόκ (belle epoque) – στα καμπαρέ του Παρισιού. Οι πίνακές του χαρακτηρίζονταν από έντονα χρώματα και ανθρώπινες παρουσίες. Θεωρείται επιπλέον ένας από τους πρωτοπόρους στην τέχνη της αφίσας, γνωστός κυρίως για τις αφίσες που φιλοτέχνησε για το καμπαρέ Μουλέν Ρουζ (Moulin Rouge). Ασχολήθηκε ακόμα με την τεχνική της λιθογραφίας, επηρεασμένος από την ιαπωνική τέχνη και τα ιαπωνικά χαρακτικά.
Έζησε κυρίως στη Μονμάρτρη, που αποτελούσε το κυρίαρχο κέντρο της καλλιτεχνικής δημιουργίας. Στο μεγαλύτερο μέρος της ζωής του αντιμετώπισε πρόβλημα αλκοολισμού και πέθανε σε ηλικία 37 ετών, έχοντας προσβληθεί από σύφιλη.
Μονή Κουδουμά Ηρακλείου

Περιγραφή

Ο ναός είναι καθιερωμένος στην Κοίμηση της Θεοτόκου. Το ιερό βήμα βρίσκεται μέσα σε μικρό σπήλαιο. Το μοναστήρι είναι κοινοβιακό και οι περισσότεροι μοναχοί διαμένουν σε σπήλαια στην περιοχή. Στο σπήλαιο του Αγίου Αντωνίου υπάρχει και ομώνυμο εκκλησάκι. Οι ακολουθίες στη Μονή τελούνται σύμφωνα με το τυπικό του Αγίου Όρους.

Ιστορικά στοιχεία

Το όνομα Κουδουμάς είναι πιθανότατα επώνυμο. Αυτό δείχνει έγγραφο του 13ου αιώνα, στο οποίο αναφέρεται το Cudhumano ως επώνυμο. Συγκεκριμένα, η αναφορά γίνεται σε συμβόλαιο με χρονολογία 1280. Η σημερινή Μονή χτίστηκε από τους Κρητικούς μοναχούς Παρθένιο και Ευμένιο Χαριτάκη, αδέρφια,μετά το 1870. Παλαιότερα, η μονή είχε καταστραφεί, πιθανότατα από κουρσάρους, και ήταν εγκαταλελειμμένη.
Υγιεινή διατροφή

Περιγραφή

Είναι αυτή που παρέχει στο σώμα απαραίτητα συστατικά: υγρά, επαρκή αμινοξέα από πρωτεΐνες, λιπαρά, βιταμίνες, ιχνοστοιχεία και επαρκείς θερμίδες. 
Οι προϋποθέσεις για μια ισορροπημένη διατροφή συναντώνται σε μία ποικιλία φυτικής και ζωικής προέλευσης. Η υγιεινή διατροφή υποστηρίζει τις ενεργειακές ανάγκες και παρέχει στον άνθρωπο θρέψη χωρίς  έκθεση  σε τοξικά και υπερβολική πρόσληψη βάρους από την κατανάλωση υπέρμετρων ποσοτήτων. Επιπλέον, όταν η έλλειψη θερμίδων δεν αποτελεί σημαντικό ζήτημα, η κατάλληλα ισορροπημένη διατροφή (σε συνδυασμό με σωματική άσκηση) θεωρείται ότι μειώνει τον κίνδυνο για παχυσαρκία, παθήσεις τις καρδιάς, διαβήτη τύπου 2, υπέρταση και καρκίνο. 
Διάφοροι οδηγοί διατροφής δημοσιεύονται από ιατρικά και κυβερνητικά ιδρύματα για να ενημερώσουν το κοινό σχετικά με το τι πρέπει να τρώνε για να προωθήσουν την υγεία. Οι ετικέτες των στοιχείων σχετικά με τις διατροφικές ιδιότητες είναι επίσης υποχρεωτικές σε ορισμένες χώρες για να επιτρέπουν στους καταναλωτές να επιλέγουν μεταξύ των τροφίμων που βασίζονται στα συστατικά που σχετίζονται με την υγεία.
Η ιδέα της διαιτητικής θεραπείας (με τη χρήση διαιτητικών επιλογών για τη διατήρηση της υγείας και τη βελτίωση της κακής υγείας) είναι αρκετά παλιά και συνεπώς έχει σύγχρονες επιστημονικές μορφές (ιατρική διατροφική θεραπεία) και επιστημονικές μορφές (όπως η διαιτητική θεραπεία στην παραδοσιακή κινεζική ιατρική).

Γενική επιστήμη

Η υγιεινή διατροφή είναι απλή, σύμφωνα με τον Marion Nestle, ο οποίος εκφράζει τη γενική άποψη μεταξύ των επιστημόνων που μελετούν τη διατροφή:

“Οι βασικές αρχές της καλής διατροφής είναι τόσο απλές που μπορώ να τις συνοψίσω σε δέκα μόνο λέξεις: να τρως λιγότερα, να κινείσαι περισσότερο, να τρως πολλά φρούτα και λαχανικά. Δηλαδή, συνοπτικά, σε πέντε λέξεις: να  μην επιλέγεις πρόχειρο φαγητό. Ακολούθησε αυτές τις οδηγίες και θα έχεις καταφέρει την πρόληψη των κυριότερων ασθενειών - της στεφανιαίας καρδιακής νόσου, ορισμένων μορφών καρκίνου, του διαβήτη, του εγκεφαλικού επεισοδίου, της οστεοπόρωσης και πολλών άλλων. Φαίνεται να είναι οι  πιο πολύπλοκες διαιτητικές συστάσεις πολλών υγειονομικών οργανώσεων και εθνικών και διεθνών κυβερνήσεων - οι σαράντα "βασικές συστάσεις" των κατευθυντήριων γραμμών του 2005 για τα διαιτητικά προϊόντα. Αν και μπορεί να αισθανθείτε ότι οι συμβουλές για τη διατροφή αλλάζουν διαρκώς, οι βασικές ιδέες πίσω από τις τέσσερις οδηγίες μου δεν έχουν αλλάξει σε μισό αιώνα. Και αφήνουν αρκετό χώρο για την απόλαυση των τροφίμων.”
Ο David L. Katz, ο οποίος εξέτασε τις πιο διαδεδομένες διατροφές το 2014, σημείωσε:
“Μια δίαιτα ελάχιστα επεξεργασμένων τροφίμων, κυρίως φυτικής προέλευσης, συνδέεται αποφασιστικά με την προαγωγή της υγείας και την πρόληψη των ασθενειών και είναι σύμφωνη με τα σημαντικότερα συστατικά των φαινομενικά διακριτών διαιτητικών προσεγγίσεων.” 

Συμπερασματικά, προκύπτει πως η υγιεινή διατροφή πρέπει να αποτελεί μέρος της καθημερινότητας μας, λόγω των θετικών αποτελεσμάτων στην ανθρώπινη υγεία.
Πνεύμα αλεπούς

Το αλεπουδίσιο πνεύμα (狐狸精) ή η εννιάουρη αλεπού (九尾狐), που προέρχεται από την κινεζική μυθολογία, είναι κοινό μοτίβο στη μυθολογία των χωρών της Ανατολικής Ασίας.
Στη λαογραφία της Ανατολικής Ασίας, οι αλεπούδες απεικονίζονται ως οικείο πνεύμα με μαγικές δυνάμεις. Αυτές οι αλεπούδες απεικονίζονται ως άτακτες, συνήθως ξεγελώντας άλλους ανθρώπους, με την ικανότητα να μεταμφιέζονται σαν όμορφες γυναίκες:
«Το πνεύμα της αλεπούς είναι ένας ιδιαίτερα παραγωγικός μεταμορφωτής, γνωστός ως χουλί τζινγκ (πνεύμα αλεπούς) στην Κίνα, ως κιτσούνε (αλεπού) στην Ιαπωνία και ως κουμίχο (εννιάουρη αλεπού) στην Κορέα. Αν και οι λεπτομέρειες των παραμυθιών ποικίλλουν, αυτά τα πνεύματα αλεπούδων μπορούν συνήθως να μεταμορφωθούν, συχνά παίρνοντας τη μορφή όμορφων νέων γυναικών που προσπαθούν να αποπλανήσουν τους άνδρες, είτε για απλή κατεργαριά είτε για να καταναλώσουν το σώμα ή το πνεύμα τους.»
Νόρα Βαλσάμη

Βιογραφία

Σπούδασε χορό και ρυθμική στην Αίγυπτο. Αποφοίτησε από τη Δραματική Σχολή του Γιώργου Θεοδοσιάδη. Έκανε την πρώτη της θεατρική εμφάνιση σε μια παραγωγή του 1965, στην κωμωδία του Αριστοφάνη Εκκλησιάζουσες, όταν ακόμη φοιτούσε στη δραματική σχολή. Ένα χρόνο αργότερα έκανε το ντεμπούτο της και στη μεγάλη οθόνη, στην ταινία "Στεφανία". Τότε ήταν που της παρείχε και το συμβόλαιό της η Φίνος Φίλμς. Μετά από μια πλειάδα ρόλων αποσύρθηκε από τις ταινίες το 1975 και ασχολήθηκε με το θέατρο αποκλειστικά. Ανάμεσα στις θεατρικές παραστάσεις στις οποίες συμμετείχε είναι "Ο Ματωμένος Γάμος" του Λόρκα, "Ένας Ιδανικός Σύζυγος" του Όσκαρ Ουάιλντ κ.ά.
Είναι σύζυγος του σκηνοθέτη Ερρίκου Ανδρέου με τον οποίο γνωρίστηκαν στα γυρίσματα της ταινίας Τα δύο πόδια σ’ ένα... παπούτσι!, την οποία σκηνοθέτησε ο ίδιος με το ψευδώνυμο Δημήτρης Μήκας.
Γιάντες

Γιάντες είναι ο τίτλος ζωγραφικού έργου του Νικόλαου Γύζη που δημιουργήθηκε το 1878. Πρόκειται για ελαιογραφία σε μουσαμά διαστάσεων 0,46 × 0,37 μέτρο. Φυλάσσεται στην Εθνική Πινακοθήκη στην Αθήνα. Είναι κληροδότημα του Απόστολου Χατζηαργύρη. Στη Συλλογή του Ιδρύματος Ε. Κουτλίδη υπάρχει ένα ακόμα έργο Γιάντες, ελαιογραφία σε μουσαμά διαστάσεων 0,47 × 0,37.

Περιγραφή

Στο έργο απεικονίζεται ένα κεφάλι κοριτσιού. Το φόντο και το φόρεμα έχουν ένα λαμπρό κόκκινο, που δεν αφήνει να αναπτυχθεί καμία λεπτομέρεια. Ένας μαύρος κεφαλόδεσμος περιορίζει τα μακριά μαλλιά της κοπέλας κι έτσι το θέμα επικεντρώνεται στο οβάλ σχήμα του προσώπου. Τα μάτια είναι υγρά και χαρούμενα, η μύτη λεπτή και χαριτωμένη, ενώ το μισάνοικτο στόμα ολόθερμο. Η επιδερμίδα αναδεικνύει μια σφύζουσα εφηβική φρεσκάδα. Το κάτω μέρος του λαιμού προβάλλει κάτω από το δέσιμο της μαντίλας. Οι άκρες των μαλλιών τονίζονται και πέφτουν ελεύθερα προς τα κάτω. Η διεύθυνση των μαλλιών τονίζει τη χαριτωμένη κλίση του κεφαλιού προς τα αριστερά.
Σκηνές από έναν γάμο

Υπόθεση

Η ταινία αποτελείται από 6 μέρη, το καθένα από τα οποία περιγράφει τη ζωή και τη σχέση ενός ζευγαριού κατά τη διάρκεια μιας εικοσαετίας. Ο Γιόχαν ('Ερλαντ Γιόζεφσον) είναι καθηγητής πανεπιστημίου, και η Μαριάννα (Λιβ Ούλμαν) είναι δικηγόρος με εξειδίκευση στα διαζύγια. Έχουν πετυχημένες καριέρες και ευημερία, και φαίνεται να έχουν και τον τέλειο γάμο.
Μια μέρα όμως καταλαβαίνουν ότι κάτι τους διαφεύγει. Ένα βράδυ υποδέχονται ένα φιλικό ζευγάρι που βρίσκεται στα πρόθυρα του διαζυγίου που σαν να τους δείχνει τη μελλοντική προοπτική τους.
Κούραση, ψέματα, εγωισμός και επιτέλους απιστία οδηγούν τη φαινομενικά ευτυχή οικογένεια στο διαζύγιο. Αλλά πολύ γρήγορα καταλαβαίνουν ότι δεν μπορούν να ζήσουν ο ένας χωρίς τον άλλο, και έτσι ο χωρισμός τους απρόσμενα αναζωογονεί την αγάπη τους.
Στη τελευταία σκηνή της ταινίας βλέπουμε τη Μαριάννα και τον Γιόχαν, ξαναπαντρεμένους και τους δύο, χρησιμοποιώντας την απουσία των συζύγων τους να συναντιούνται κρυφά στο εξοχικό των φίλων.